Vier in hof oor roof by poskantoorArgieffoto Vier verdagtes, tussen 27 en 52 jaar oud, het Maandag vlugtig in die Bloemfonteinse landdroshof verskyn op aanklag van ŉ rooftog by ŉ poskantoor in die Vrystaat. Brig. Motantsi Makhele, woordvoerder van die polisie, het gesê die vier persone is oor die naweek in Bloemfontein in hegtenis geneem in verband met ŉ rooftog by Batho-poskantoor op 31 Maart 2020. “Die Bloemfonteinse polisie het ŉ wenk van misdaadintelligensie opgevolg wat tot die inhegtenisneming gelei het. Swaar gewapende verdagtes het die poskantoor bestorm en vuurwapens op die werknemers en sekuriteitsbeamptes gerig. Hulle het kontant geëis. Die Sassa-toelaes was gelukkig in daardie stadium nog nie by die poskantoor afgelewer nie.” Die verdagtes het sonder kontant van die toneel gevlug, maar die veiligheidswag van sy pistool beroof. Hulle het in ŉ silwerkleurige VW Golf en ŉ VW Jetta van die toneel gevlug.